**Рус телендә гомуми урта белем бирү оешмаларының татар төркемнәрендә белем алучы**

**8 нче сыйныф укучыларына татар әдәбиятыннан муниципаль тур өчен олимпиада сораулары**

**Хөрмәтле олимпиадада катнашучы!** Сезгә олимпиаданың алты биремен эшләргә кирәк булачак. Биремнәрне үтәү вакыты – 150 минут. Биремнәр шушы бланкларда эшләнә.

Максималь балл – **40**. Уңышлар!

**1. Лириканың кайсы жанры турында сүз баруын языгыз. (2 балл)**

* ул тормыш-яшәешкә кагылышлы уйланулар, яшәү кануннарын бәяли;
* мәхәббәткә, Туган илгә, якыннарга, табигатькә мөнәсәбәтле хис-кичерешләр яшәеш, галәм, яшәү мәгънәсе хакындагы уйлануларга тоташа;
* бу жанрдагы шигъри әсәрләрдә хис-кичерешкә караганда фикер әйтү беренче планга чыга.

**Җавап:** фәлсәфи лирика

**2. Роман жанрының төрләре генә кергән төшенчәләр рәтен билгеләгез (2 балл):**

а) тарихи роман, сәяси роман, детектив роман, мәхәббәт романы, импрессионистик роман, фантастик роман.

ә) тарихи роман, хәрби роман, документаль роман, тәнкыйди роман, фантастик роман, мәхәббәт романы.

б) тарихи роман, хәрби роман, документаль роман, детектив роман, фантастик роман, автобиографик роман.

**Җавап:** б) тарихи роман, хәрби роман, документаль роман, детектив роман, фантастик роман, автобиографик роман

**3.** **Сорауларга җавап бирегез.**



**1) Портреттагы әдипнең исемен языгыз. (1 балл)**

**Җавап:** Хәсән Туфан

**2) Ул кайда туган? Дөрес җавапны билгеләгез. (2 балл)**

а) Татарстанның Апас районы Олы Бакырчы авылы

ә) Тамбов губернасы Сыркыды авылы

б) Татарстанның Арча районы Кушлавыч авылы

в) Башкортстанның Бишбүләк районы Ает авылы

**Җавап:** ә) Тамбов губернасы Сыркыды авылы

**3. Әлеге әдипнең әсәрләре генә кергән рәтне күрсәтегез. (1 балл)**

а) «Кайсыгызның кулы җылы?», «Ромашкалар», «Агыла да болыт агыла», «Гөлләр инде яфрак яралар».

ә) «Кайсыгызның кулы җылы?», «Ромашкалар», «Матурлык минем белән», «Гөлләр инде яфрак яралар».

б) «Кайсыгызның кулы җылы?», «Ромашкалар», «Агыла да болыт агыла», «Мокамай».

в) «Кайсыгызның кулы җылы?», «Ромашкалар», «Бу кырлар, бу үзәннәрдә», «Гөлләр инде яфрак яралар».

**Җавап:** а) «Кайсыгызның кулы җылы?», «Ромашкалар», «Агыла да болыт агыла», «Гөлләр инде яфрак яралар».

**4. Бирелгән сүзләр рәте ярдәмендә әсәрләрнең исемен, авторын билгеләгез. (6 балл)**

а) Мәгарә, кимия, симия, ихфа, Мисыр, хәлвә, патша кызы, казый.

**Җавап**: К. Насыйри “Әбүгалисина”

ә) җил, бала, елау, буран, юл, ана, Мокай, эт

**Җавап:** Ш.Камал. “Буранда”

б) Колын, чабышкы аты, Сабан туе, мәйдан, ат чабышы, Ялгыз каен, камчы.

**Җавап:** Г. Ибраһимов “Алмачуар”

**5. а) Повестьтан өзекне укыгыз.**

...Әле иртә, бик иртә иде. Уйсуларга, иңкел һәм үзәннәр өстенә күренер-күренмәс юка гына соры пәрдә эленгән. Рәшә дулкыннары гына түгел ул, юк, түгел. Күтәрелергә өлгермәгән иртәнге томанның нибары җиңелчә генә элпәсе. Көн саен шул бер үк Әверлән буеннан, бер үк үзән һәм болыннардан үзсалар да, Гайнанны һәр көнне яңа күренеш, яңа бизәкләр каршы ала иде. Беркөнне кояш офык астыннан кызган утлы тәлинкәдәй кызарып пәйда була. Икенче көнне сыек томан эченнән алсу-сары әфлисун булып күренә. Аннары ул күзгә күренеп саргая, агара да, ниһаять, карап булмастай алтын нурга әверелә. Ерактагы агымсулар, тымызык күлләр үрдән узганда көнгә каршы елмаялар, икенчесендә сөрелеп яткан кырлар уртасында яшькелт-соры салкын пыяладай хәрәкәтсез калалар. Кайчагында очырып алып китәрдәй җил чыга, икенче көнне табигать аны йокымсырап, талыгып кына каршы ала. Бүген исә Ык буйларына иртәдән үк парлы җылы иңгән иде. Картлар әйтмешенчә, орлыкларның тишелеп чыга торган, тишелгәннәренең котырынып үсеп китә торган көннәре, табигатьнең гомумән ишәя, үрчи, яшелләнә, матурлана торган чагы.

**ә) Сорауларга җавап бирегез.**

**1) Әсәрнең исеме** **(1 балл)**

**Җавап:** Җидегән чишмә

**ә) Әсәрнең авторы** **(1 балл)**

**Җавап:** Гомәр Бәширов

**б) Өзектә нинди күренеш бирелә? (1 балл). Бу өзектә ул нинди вазифа башкара? (2 балл)**

**Җавап:** табигать күренеше (пейзаж).

**Җавап:** Бу өзектә ул вакыйгаларның барган урынын тасвирлый, вакыйгаларның урынын һәм вакытын күзалларга ярдәм итә, геройның кичерешләрен билгели, кеше һәм табигатьнең аерымсызлыгын таный.

**в) Өзектән**

* **сынландыруга мисал табып языгыз (2 балл)**

**Җавап:** агымсулар, тымызык күлләр үрдән узганда көнгә каршы елмаялар; табигать аны йокымсырап, талыгып кына каршы ала.

* **чагыштыруга мисал китерегез (2 балл)**

**Җавап:** кояш кызган утлы тәлинкәдәй; кырлар сары пыяладай.

* **эпитетка мисаллар табып языгыз (2 балл)**

**Җавап:** ишәя, үрчи, яшелләнә, матурлана торган чак; алтын нур.

**6.** **Үзегез яратып укыган әдәби әсәрне исемен күрсәтмичә, ләкин аны танырлык итеп характерлап языгыз. Ахырдан әсәрнең исемен, авторын күрсәтегез. Күләме 8-10 җөмлә. (15 балл)**